DA Den Europæiske Unions Tidende CE 84/687

(2004/C 84 E/0773)

SKRIFTLIG FORESPØRGSEL P-0859/04

af Torben Lund (PSE) til Kommissionen

(11. marts 2004)

Om: Hårfarver og alvorlige sundhedsskader

Man kan i den danske avis Jyllands-Posten den 4. marts 2004 læse om flere undersøgelser, der påpeger, at adskillige tilladte hårfarver giver forbrugerne alvorlige sundhedsskader. Området er reguleret gennem kosmetikdirektivet.

Mener Kommissionen på baggrund af omtalte undersøgelser, at der bør oprettes en positivliste for hårfarver og at hårfarver både skal være testet for risiko for kræft og allergi, inden de godkendes? Omfanget af sundhedsskaderne kendes ikke helt, idet industrien ikke vil tillade indsigt i deres journaler for indberetninger. Derfor spørges Kommissionen, om den har kendskab til disse oplysninger og hvor mange indberetninger om allergi som følge af hårfarver Kommissionen årligt modtager. Desuden bedes Kommissionen oplyse, om en revision af kosmetikdirektivet vil forpligte industrien til at give offentligheden indsigt i indberetninger om sundhedsproblemer som følge af deres produkter? Endelig bedes Kommissionen redegøre for hvornår den 8. ændring af kosmetikdirektivet — eller andre relevante initiativer — forventes igangsat og hvilke ændringer, der forventes foreslået samt om Kommissionen vil gøre forsigtighedsprincippet til et bærende element i den kommende revision?

Svar afgivet på Kommissionens vegne af Erkki Liikanen

(15. april 2004)

I 2003 drøftede Kommissionen en strategi for en systematisk evaluering af hårfarver med medlemsstaterne og repræsentanter for både forbrugerne og industrien. Der blev opnået enighed om strategien i juli 2003, og den blev offentliggjort på Kommissionens websted (Generaldirektoratet for Erhvervspolitik) (1). De vigtigste elementer i strategien er en tredelt fremgangsmåde, der kræver, at industrien inden for visse frister skal indsende sikkerhedsdokumentation om hårfarver, og disse skal evalueres af Den Videnskabelige Komité for Kosmetiske Produkter og andre Forbrugsvarer end Levnedsmidler (SCCNFP). Det overordnede formål med denne strategi er at regulere anvendelsen af stoffer som ingredienser i hårfarve på grundlag af den seneste videnskabelige vurdering af sikkerhedsdokumentation.

Sådan sikkerhedsdokumentation skal være i overensstemmelse med »Notes of Guidance for testing of cosmetic ingredients for their safety evaluation« (vejlending i prøvning af kosmetiske ingredienser i forbindelse med sikkerhedsvurdering). Den 5. revision af denne vejledning blev vedtaget den 20. oktober 2003, og blev offentliggjort på Kommissionens websted (Generaldirektoratet for Sundhed og Forbrugerbeskyttelse) (2). De grundlæggende toksikologiske krav omfatter også krav om oplysninger om hudsensibilisering og genotoksicitet/mutagenitet. I dokumentet »Assessment Strategies for Hair Dyes« anbefalede SCCNFP, at »navnlig for risikovurdering af hårfarver skal følgende indsendes: … Data vedrørende genotoksicitet — undersøgelserne skal være i overensstemmelse med internationalt anerkendte retningslinjer (OECD, EU) og/eller med moderne prøvningsstrategier …«.

Der blev opnået bred konsensus om denne strategi blandt medlemsstaterne, forbrugerne og industrien i arbejdsgruppen om kosmetiske midler, og dette bør i sidste ende føre til oprettelsen af en positivliste for hårfarver.

Med hensyn til konkrete foranstaltninger, der allerede er truffet, henviser Kommissionen også til besvarelsen af skriftlig forespørgsel E-0391/04 fra Alexander de Roo (3), som for nylig er blevet besvaret.

I artikel 7 a i kosmetikdirektivet, direktiv 76/768/EØF (4), fastsættes det, at fabrikanten eller importøren skal sikre, at de kompetente myndigheder i medlemsstaterne har nem adgang til informationer. Disse oplysninger omfatter en evaluering af sikkerheden med hensyn til menneskets sundhed ved brug af det færdige produkt, herunder eksisterende data vedrørende uønskede virkninger for menneskets sundhed fremkaldt af det kosmetiske middel ved anvendelse heraf. Allergier falder ind under denne kategori. Efter vedtagelsen af den 7. ændring til kosmetikdirektivet i form af direktiv 2003/15/EF (5), skal sådanne oplysninger »gøres let tilgængelige for offentligheden på passende vis, herunder ad elektronisk vej«.

Med henblik på at styrke kosmetiksektorens konkurrenceevne og forbedre forbrugernes sikkerhed vil Kommissionen gennemføre en analyse af den nuværende situation i sektoren og af gennemførelsen af lovgivningen.

(1) http://pharmacos.eudra.org/F3/cosmetic/doc/HairDyeStrategyInternet.pdf.

(2) http://europa.eu.int/comm/health/ph_risk/committees/sccp/documents/out242_en.pdf.

(3) Se side 386.

(4) Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler, EFT L 262 af 27.9.1976.

(5) Europa-Parlamentets og Rådets direktiv 2003/15/EF af 27. februar 2003 om ændring af Rådets direktiv 76/768/EØF, EFT L 66 af 11.3.2003.